Charlotte Dyremose (KF), 2008-12-02:
Det er jo dejligt, når man en gang imellem konstaterer enighed sådan lidt på tværs af de traditionelle skel, når man f.eks. sådan i det indholdsmæssige, i forhold til hvad folkeoplysningen skal være, i hvert fald kan erklære sig fuldstændig enig med den tidligere ordfører, som så i det her tilfælde er fra SF.
Fra konservativ side har vi også haft møde med Dansk Folkeoplysnings Samråd, og vi syntes, at der var gode og konstruktive tanker i de ideer, de havde, og i den opfordring, de jo kom med, til at nedsætte udvalg og overveje nogle af de strukturer og rammer, som folkeoplysningen har i et moderne samfund.
Derfor var det da også med stor glæde, at jeg kunne konstatere, da jeg efter mødet kontaktede ministeren, at han tydeligvis havde haft nogenlunde samme positive oplevelse og derfor var fuldt ud indstillet på, at vi begyndte at samarbejde om at udforme de her overvejelser om, hvordan et sådant udvalg kunne se ud.
Jeg kan derfor i den her udmærkede anledning så takke ministeren for den gode og konstruktive dialog, vi har haft indtil videre, og som jeg glæder mig meget til at fortsætte - og som vi så forhåbentlig også i den her anledning kommer til at brede ud til en større kreds.
For os i Det Konservative Folkeparti er folkeoplysning nemlig et vigtigt område, som den tidligere ordfører jo så ganske udmærket og smukt var inde på.
Basen i folkeoplysningen, som man vel kan kalde en af de centrale kerner i foreningsdanmark, er jo alle de her begreber, som vi forbinder med demokrati: oplysning, myndiggørelse, samfundssind, frivillighed og fællesskab - altså kernen i foreningsdanmark, i den måde, vi har opbygget vores samfundsstruktur på, vores demokratiske sindelag, vores respekt for frihedsrettigheder og vores måde at omgås andre mennesker på.
Jeg er sikker på, at denne vigtige bærer af kultur og tradition også kan have en væsentlig rolle at spille f.eks. på integrationsområdet.
Det er jeg sikker på at der er mange dygtige aktører der kan udeomkring i landet.
Særlig var jeg naturligvis glad for ministerens fokus på problemstillingen i forhold til den her grænseflade til VUC’erne, altså voksenuddannelsescentrene, for det er også et af de steder, hvor vi fra konservativ side har bidt mærke i at der kan være nogle problemstillinger, hvor folkeoplysningens anderledes måde at gøre tingene på i forhold til sådan den fast strukturerede undervisning, som foregår på VUC’erne, kan have nogle problemer og dermed være klemt.
Så den del af det er jeg naturligvis også glad for at ministeren fremhævede så klart og tydeligt i sin tale. Med andre ord og for at komme tilbage til forslaget er vi ganske glade for, at Det Radikale Venstre har samme fokus, og så kan vi sådan set være ligeglade med, hvem der kom på hvad og hvornår og hvorfor, og hvilke udspil hvem har lavet. Det dejlige her er jo at konstatere, at vi med det her beslutningsforslag kan se, at der er en bred enighed herinde om, at det her er et område, der spiller en væsentlig rolle, og et område, det er værd at undersøge.
Det er klart, at når nu jeg i en længere periode har haft den her konstruktive dialog med ministeren om det udvalg, ministeren ønsker at nedsætte, så mener jeg naturligvis også, at det vil være den rigtige vej at gå, og det håber jeg sådan set også at forslagsstillerne kan ende med at være enige om.
Derfor kan vi ikke støtte forslaget, for der er jo allerede konstruktive tanker og handling i gang fra ministeriets side, men vi ser meget frem til udvalgsarbejdet og glæder os til den dialog, der skal være om eventuelt at følge op på det, når og hvis det måtte blive nødvendigt.